Sebastian Kneipp
Sebastian Kneipp, 1821-1897, tysk katolsk præst og naturlæge. Efter at han selv under en sygdom havde anvendt behandling med kolde bade, satte han behandlingen i system, hvilket førte til udbredt oprettelse af vandkuranstalter, også i Danmark. Han samlede sine anbefalinger i Meine Wasserkur (1886), som også omtaler varme bade og vekselbade samt almene forskrifter for en sund levevis. Kneipp-behandlinger foregår fortsat ved tyske kurbade.
Det mest udbredte norske brød, som er fremstillet af fuldkornshvedemel, bærer Kneipps navn, idet hans forskrifter også omfattede den rette ernæring.